GP se aanlyn aansoekstelsel reeds ’n kopseer‘n Skermgreep van die aanlyn aansoekstelsel Vrydagoggend. Die Gautengse departement van onderwys se aanlyn aansoekstelsel het Vrydagoggend uit die staanspoor probleme gegee. Aanlyn inskrywings het 08:00 geopen. Teen 09:00 het talle ouers reeds gespook om hul kind in te skryf. Die meerderheid het gesukkel om ’n skool van hul keuse te kies aangesien die stelsel nie die skool kon opspoor nie. Sommige het ’n foutboodskap ontvang en is meegedeel dat die stelsel van lyn af is. “Die aanlyn stelsel gee reeds probleme waar ouers nie verder kan gaan of op iets kan klik nie,” lui ’n kennisgewing van ’n laerskool in Centurion aan ouers vanoggend. Die departement het intussen bevestig dat hy uitdagings met sy aanlyn skoolstelsel beleef. Luidens ’n kennisgewing van die departement het Google Maps hom tydelik van sy stelsel verwyder omdat die aanlyn aansoekstelsel ’n maksimum van 6 000 versoeke per minuut bereik het. “Ons is in verbinding met hulle om ons kapasiteit tot 20 000 versoeke per minuut te verhoog. Ons hoop om dit binne die volgende 30 minute op te los,” het die kennisgewing net voor 09:00 gelui. Verskeie ouers het sedertdien aan Maroela Media bevestig dat die stelsel intussen herstel het en hulle teen 09:15 hul kinders kon inskryf. Dit is nie die eerste jaar dat ouers probleme met die Gautengse departement van onderwys se aanlyn aansoekstelsel ondervind nie. Die departement het Donderdag nog gesê vanjaar se stelsel is getoets en in staat om tot 40 000 gebruikers op enige gegewe tydstip op een slag te hanteer. Die stelsel is ook glo in staat om 120 000 aansoeke in een uur te voltooi. Aanlyn inskrywings sluit 9 Augustus om middernag. Ouers word versoek om namens hul kind in gr. 1 en gr. 8 by minstens drie Gautengse skole aansoek te doen. Aansoeke kan tot by ’n maksimum van vyf skole ingedien word.